**ŠTATÚT OBECNÉHO KRONIKÁRA**Obec Ľubietová v zmysle §4 ods.3 písm. s zák.č.369/1990 Zb. o obecnom zriadení

**č. 3/2016**

v znení neskorších predpisov
vydáva

ŠTATÚT OBECNÉHO KRONIKÁRA OBCE ĽUBIETOVÁ

I.
ÚVODNÉ USTANOVENIA

1. Štatút obecného kronikára upravuje pravidlá spôsobu vedenia Kroniky obce Ľubietová

( ďalej len „kronika“), ohraničuje úlohu kronikára a jeho spoluprácu s inými právnickými a fyzickými osobami; vymedzuje pojem kroniky, jej poslanie, upravuje pravidlá spôsobu vedenia kroniky, pravidlá nakladania s kronikou, členenie kroniky, spôsob jej vyhotovenia a archivácie.

II.
ZÁKLADNÉ POJMY

1. Kronikou sa rozumie kniha, ktorá obsahuje písomné zápisy opisujúce udalosti z minulosti v časovom slede, v ktorom sa odohrali. Je viazaná do zväzku. Prílohou kroniky môže byť fotodokumentácia.

2. Ďalšími prílohami kroniky môže byť dokumentácia na digitálnych nosičoch a iná sprievodná a doplňujúca dokumentácia.

III.
POSLANIE A ÚLOHA KRONIKY

 1. Poslaním kroniky je ochrana kultúrno – historického a spoločenského dedičstva obce uchovaním podstatných informácií celo obecného významu pre potreby súčasných aj budúcich generácií. Kronika prispieva k rozvoju historického a kultúrno spoločenského povedomia obyvateľov obce a k vhodnej prezentácii života obce Ľubietová v rámci širšieho spoločenského kontextu.

2. Úlohou kroniky je vecne, chronologicky , písomne a obrazom zaznamenávať všetky významné skutočnosti celo obecného významu na základe priebežne získavaných a neskreslene spracovaných podkladov o politickom, hospodárskom, kultúrnom, sociálnom a inom dianí v obci .

IV.

FORMÁLNA A OBSAHOVÁ STRÁNKA OBECNEJ KRONIKY

1. Obecná kronika sa vedie v slovenskom jazyku.

2. Správcom obecnej kroniky je obec Ľubietová.

3. Obecnú kroniku tvoria jednotlivé zväzky v knižnej forme pevne zviazaných a priebežne očíslovaných listov papiera, slúžiacich na zápisy, ako aj sprievodná písomná dokumentácia.

4. Obecná kronika je uložená v kancelárii starostu obce, čím je zabezpečené, aby nedošlo k jej poškodeniu, znehodnoteniu, prípadne odcudzeniu. Doklady, ktoré kronikár zhromaždí ako prílohy k zápisom, sú súčasťou kroniky. Tieto doklady sú očíslované a uložené spolu s ich zoznamom v osobitnej zložke.

5. Kronika obce Ľubietová môže obsahovať záznamy z nasledovných oblastí života občanov obce:

a. Verejný život ( obecná samospráva, štátna správa, politické strany, hnutia a združenia, spolky a organizácie, významné návštevy, spoločenské udalosti a jubileá, zahraničné styky)
b. Hospodársky život (  poľnohospodárstvo, priemysel, obchod, činnosť podnikov a podiel na živote obce)
c. Výstavba a zmeny charakteru obce ( úprava obce, doprava, spoje, investičná výstavba )
d. Školstvo, kultúra a umenie
e. Cirkevný život
f. Šport a telesná výchova
g. Počasie a príroda
h. Zdravotníctvo
i. Sociálna starostlivosť
j. Obyvateľstvo (demografické údaje – narodenie, sobáše, úmrtia, životná úroveň)
k. Mimoriadne udalosti
l. Čiastkové doplnky z histórie obce ( zvyky, obyčaje)
m. Rôzne

6. Kronika sa vyhotovuje súčasne v tlačenej podobe s použitím počítačovej techniky.

7. Originálom kroniky je knižný zväzok s tvrdým obalom a nápisom „Kronika obce Ľubietová.

8. Jednotlivé strany každého zväzku sú chronologicky číslované. Obdobie jedného kalendárneho roka v kronike je viditeľne a nezameniteľne označené na začiatku kalendárneho roka, tak isto aj na konci kalendárneho roka. Vzor tlačenej podoby 1. kópie každého originálneho zápisu v kronike tvorí príloha č. 1 a č. 2 (prvá a druhá strana). Tretia strana kroniky slúži na ilustráciu, zápisy v kronike sa začínajú od piatej strany.

9. Doplňujúca a sprievodná dokumentácia sa spracováva podľa jej charakteru.

V.
PODKLADOVÉ MATERIÁLY KRONIKY

1. Podkladovými materiálmi pre spracovanie kroniky sú najmä:

a) materiály predkladané na rokovania Obecného zastupiteľstva  Ľubietovej, jednotlivých komisií OZ, ako aj zápisy z týchto rokovaní
b) tlač regionálneho a miestneho charakteru
c) dostupné informácie a údaje o hospodárení obecných, súkromných a štátnych organizácií, osobná komentovaná účasť kronikára na podujatiach.

VI.
NAHLIADNUTIE DO KRONIKY

1. Nahliadnuť do originálu obecnej kroniky, robiť si z nej výpisy, odpisy a obrazové záznamy najmä z dôvodu úradných a študijných účelov, je možné na základe písomnej žiadosti, len v prítomnosti kronikára alebo pracovníka obecného úradu, a to s predchádzajúcim súhlasom starostu obce.

VII.
ARCHIVÁCIA KRONIKY

1. Odsúhlasené a zviazané zväzky kroniky sa archivujú na obecnom úrade v Ľubietovej u starostu obce.

2. Zápisy v kronike sú tiež archivované v elektronickej podobe na obecnom úrade v Ľubietovej u starostu obce.

3. Kronikársky ročný zápis za obdobie jedného kalendárneho roka je podľa možností sprístupnený verejnosti, okrem iného i formou čiastočného, či celkového publikovania v tlačenej a elektronickej forme.

VIII.
OBECNÝ KRONIKÁR

1. Obec Ľubietová prihliada pri výbere kronikára na jeho občiansku vyspelosť a dobré predpoklady, ktoré zaručia dobré vedenie obecnej kroniky. Obecného kronikára po schválení obecným zastupiteľstvom menuje starosta obce.

2. Obecný kronikár je povinný pravdivo, vecne a verne zaznamenávať dôležité udalosti, ktoré sa v obci stali, ako aj informácie, ktoré  sa obce týkajú. Udalosti, ktoré sa stali v širšom regióne, zaznamenáva len vtedy, ak tieto majú vzťah k obci Ľubietová. Zápis do kroniky sa uskutoční až po ukončení kalendárneho roka.

3. Obecný kronikár sa zúčastňuje na dôležitých podujatiach obce. Ak tak nemôže učiniť, poverí svojho spolupracovníka o objektívne zachytenie udalosti.

4. Obec Ľubietová ako aj všetky právnické a fyzické osoby na požiadanie pomáhajú v činnosti kronikára. Kronikárovi poskytujú údaje a informácie, pričom pri poskytovaní  musia byť v plnom rozsahu dodržané predpisy o ochrane skutočností tvoriacich predmet štátneho, hospodárskeho a služobného tajomstva.

IX.
SCHVAĽOVANIE ZÁPISOV DO KRONIKY

 1. Kronikár počas roka si vyhotovuje záznamy, zadovažuje fotografie, obrazové alebo zvukové záznamy a to v takom poradí, ktoré chronologicky zodpovedajú udalostiam v obci. Návrh zápisov, ktoré sa podľa týchto záznamov majú urobiť v kronike, predkladá kronikár obecnému zastupiteľstvu raz ročne k 31.01. nasledujúceho roka.

2. Starosta obce (alebo iná osoba poverená obecným zastupiteľstvom) predkladá súhrnný zápis do obecnej kroniky za uplynulé obdobie (rok) na schválenie obecnému zastupiteľstvu na najbližšom zasadaní obecného zastupiteľstva.

3. Po schválení obecným zastupiteľstvom, kronikár uskutoční súhrnný zápis do obecnej kroniky najneskoršie do 31. júla predmetného roku. Zároveň predloží kroniku v tlačovej forme, CD nosiči spolu s dokumentačným materiálom starostovi obce na uschovanie.

4. Zápisy chronologicky dokumentujú fakty zo spoločenského a hospodárskeho života obce Ľubietová. Sú hodnoverným zápisom o udalostiach v obci, o ľuďoch, ktorí pozitívne ovplyvnili chod obce a jej históriu.

X.
SPOLOČNÉ A ZÁVEREČNÉ USTANOVENIA

1. Štatút obecného kronikára obce Ľubietová bol schválený Obecným zastupiteľstvom v Ľubietovej  dňa 26. februára 2016 uznesením č. VZN 18 -7/2016

2. Štatút nadobúda účinnosť dňom 12. marca 2016.

3. Týmto sa ruší Štatút obecného kronikára obce Ľubietová, ktorý bol schválený Obecným zastupiteľstvom v Ľubietovej dňa 5. októbra 2012 uznesením č. OcZ 17-8/2012.

Ľubietová dňa 26.februára 2016

     Ing. Pavel Zajac
   starosta obce

 v.r.

Vyvesené na úradnej tabuli dňa 29.2.2016

Zvesené z úradnej tabule dňa 14.3.2016

Príloha č. 1.
Vzor prvej strany kroniky obce Ľubietová

KRONIKA OBCE

ĽUBIETOVÁ

Zväzok (rímska číslica)

Príloha č. 2.
Vzor druhej strany kroniky obce Ľubietová.

Tento zväzok Kroniky obce Ľubietová obsahuje

(slovom) .................................................strán

a ..............................................................foto prílohy

pečiatka obce

  ...............................................

 starosta obce Ľubietová
 vlastnoručný podpis

 ................................................

 obecný kronikár
vlastnoručný podpis

Kronikár: ........................................................
Narodený: .......................................................
Funkciu kronikára začal vykonávať: ............................................
Funkciu kronikára ukončil: ...........................